| **Rimantas Šadžius** |
| --- |
|  |
| Gimė | 1960 m. spalio 8 d. (62 metai)Vilnius |
| Motina | Sigita Viktorija Budrytė-Šadžiuvienė |
| Sutuoktinis (-ė) | Dalia Šadžiuvienė |
| Vaikai | Kristina, Almantas |
|  |
| Veikla | chemikas, politikas |
| Pareigos | Europos Sąjungos Audito Rūmų narys |
| Partija | 1989 m. LKP, 1990 m. LDDP, 2001 m. LSDP |
|  |
| Alma mater | 1983 m. Maskvos universitetas, 2002 m. Vilniaus universitetas |

**Rimantas Šadžius** (g. 1960 m. spalio 8 d. Vilniuje) – chemikas, politinis ir visuomenės veikėjas, Europos Sąjungos Audito Rūmų narys.

Biografija
----------

1978 m. aukso medaliu baigė Vilniaus 23-ąją vidurinę mokyklą, sąjunginių jaunųjų chemikų olimpiados prizininkas. 1983 m. su pagyrimu baigė Maskvos M. Lomonosovo valstybinio universiteto Chemijos fakultetą, įgijo chemiko specialybę. Studijų metais dirbo, vadovavo studentų statybos būriams Kazachstane.

1989–1999 m. VU Fizikos fakulteto Teorinės fizikos katedros bendradarbis. Domėjosi kvantinės mechanikos, kvantinės chemijos, kieto kūno fizikos problemomis, yra paskelbęs mokslinių darbų Lietuvos bei tarptautinėje mokslinėje spaudoje. 1994–2001 m. iš rusų į anglų kalbą vertė „Lietuvos fizikos žurnalą", kurio angliškasis variantas buvo leidžiamas JAV. Lietuvos fizikų draugijos narys.

1996–2003 m. vadovavo privačiai konsultacinei įmonei UAB „Apskaitos ir konsultacijų biuras". 1999–2003 m. BĮ UAB „VTEX", pagal stambiausių pasaulio leidyklų („Elsevier Science", „Kluwer Academic" ir kt.) užsakymus rengiančioje spaudai mokslinius žurnalus bei monografijas įvairiomis kalbomis, redaktorius. Dalyvavo rengiant Rusijos ir Ukrainos mokslininkų „Kieto kūno fizikos enciklopedijos" angliškąjį leidimą (leidykla „Elsevier Science", 2004 m.). Kartu domėjosi buhalterinės apskaitos ir mokesčių teisės klausimais. 2002 m. VU Teisės fakultete baigė neakivaizdines studijas ir įgijo teisininko specialybę, teisės magistras. 2009 m. grįžo į mokslo leidybos paslaugų įmonę, dėstė Lietuvos edukologijos universiteto Socialinių mokslų fakultete, studijuoja VU Teisės fakulteto doktorantūroje.

Politinė veikla
---------------

Algirdo Brazausko ir Gedimino Kirkilo Vyriausybėse – 2003–2004 m. LR socialinės apsaugos ir darbo viceministras, 2005–2006 m. LR sveikatos apsaugos viceministras, 2006–2007 m. LR finansų viceministras. 2007–2008 m. Gedimino Kirkilo Vyriausybėje – LR finansų ministras. 2012–2016 m. Algirdo Butkevičiaus Vyriausybėje – LR finansų ministras. 2016 m. birželio mėn. R. Šadžius tapo Europos Audito Rūmų nariu ir prisijungė prie IV kolegijos „Rinkų organizavimas ir konkurencinga ekonomika". Nuo 2017 m. vasario mėn. jis paskirtas už institucinius santykius atsakingu nariu.

Nuo 1989 m. Lietuvos komunistų partijos, nuo 1990 m. Lietuvos demokratinės darbo partijos, nuo 2001 m. Lietuvos socialdemokratų partijos narys.

Šeima
-----

Ekonomisto Dzido Budrio anūkas. Vedęs. Žmona Dalia. Dukra Kristina, sūnus Almantas.

Šaltiniai
---------

1. ↑
2. ↑
3. ↑  Į finansų ministro postą pretenduojantį R. Šadžių savi giria, oponentai primena klaidas, 2012-11-19 Archyvuota kopija 2012-11-22 iš Wayback Machine projekto.
4. ↑   Archyvuota kopija 2021-12-17 iš Wayback Machine projekto.
5. ↑   Archyvuota kopija 2013-11-04 iš Wayback Machine projekto.
6. ↑

Nuorodos
--------

* Apie naujas pareigas delfi.lt

| Politinis postas |
| --- |
| Prieš tai:**Zigmantas Balčytis** | **Lietuvos finansų ministras**2007–2008 m. | Po to:**Algirdas Gediminas Šemeta** |
| Prieš tai:**Ingrida Šimonytė** | **Lietuvos finansų ministras**2012-2016 m. | Po to:**Rasa Budbergytė** |